text: Sønderjysk mand er sigtet for overgreb på mindreårige 
  15 januar 2013 kl. 12.22
  En mand fra Sønderborg er sigtet for seksuelle forhold til to mindreårige piger. Manden nægter sig skyldig.
  En mand i starten af 40'erne er sigtet for samleje og anden kønslig omgang med to mindreårige piger.
  Det oplyser vicepolitikommissær Svend Erik Lassen fra Sønderborg Politi til Ritzau.
  De to forhold er foregået i mandens eget hjem i Sønderjylland.
  Det første er fra 2002-2003 og handler om samleje med en mindreårig pige under 12 år. Den anden mindreårige pige blev udsat for anden kønslig omgang end samleje i 2004.
  De to piger er ikke i direkte familie med manden, oplyser Svend Erik Lassen.
  Manden selv nægter sig skyldig.
  Men tirsdag formiddag blev han alligevel varetægtsfængslet i fire uger i et grundlovsforhør, som blev holdt for lukkede døre.
  For bare et par måneder siden var der endnu en sag i Sønderborg om seksuelle forhold til mindreårige.
  En 25-årig sønderjyde blev i oktober tiltalt for 22 forhold med relation til børn under 15 år.
  Anklageskriftet omtalte både samleje med børn under 15 år, besiddelse af børnepornografi, voldtægt og anden kønslig omgang end samleje med børn under 15 år.
  Manden havde tidligere fået en dom på halvandet års fængsel for voldtægt af mindreårige piger.
  